SIR শুনানিতে ডাক পেলেন ভারতীয় বিজ্ঞানী অভিজিৎ বন্দ্যোপাধ্যায়!

ওয়েব ডেস্ক : আসন্ন বিধানসভা নির্বাচন। তার আগে ভোটার তালিকার নিবিড় সংশোধন বা এসআইআর (SIR) প্রক্রিয়া নিয়ে উত্তাল রাজ্য রাজনীতি। একে একে বহু বিশিষ্টজনরা ডাক পেয়েছেন এই প্রক্রিয়ার শুনানিতে (SIR Hearing)। এবার ভোটার তালিকার নিবিড় সংসোধন প্রক্রিয়ায় ডাক পেলেন দেশের গর্ব ভারতীয় বিজ্ঞানী অভিজিৎ বন্দ্যোপাধ্যায় (Abhijit Banerjee)!

উত্তর হাওড়ার ৬৮ নাম্বার পার্টের বাসিন্দা অভিজিৎ বন্দ্যোপাধ্যায় (Abhijit Banerjee)। চন্দ্রযান অভিযানে অন্যতম গুরুতপূর্ণ ভূমিকা ছিল ভারতীয় এই বিজ্ঞানীর। এরপরেও তাঁকে ভারতীয় হিসাবে প্রমাণ দিতে হচ্ছে, হাসি মুখেই তা প্রকাশ করলেন অভিজিৎ বাবু। জানা গিয়েছে, বৃহস্পতিবার হাওড়া প্রাণী বিকাশ ভবনে বাবা মা-কে নিয়ে এসে শুনানিতে হাজির হন তিনি। ফলে প্রশ্ন উঠছে, যে বিজ্ঞানী দেশের গুরুত্বপূর্ণ মহাকাশ অভিযানে গুরুত্বপূর্ণ ভূমিকা পালন করেছিলেন, বিশ্ব মঞ্চে দেশের নাম উজ্জ্বল করেছিলেন। এবার তাঁকেই এবার ভারতীয় হিসেবে প্রমাণ দিতে হচ্ছে।

আরও খবর : শুনানি গ্রামেই করার দাবিতে উত্তেজনা, মঙ্গলকোটে ৩ বিএলও-কে পঞ্চায়েত অফিসে তালাবন্দি

তবে শুধু অভিজিত বন্দ্যোপাধ্যায় একা নন, এর আগে একাধিক নামী বিশিষ্টজনদের শুনানিতে ডেকে পাঠানো হয়েছিল। এর মধ্যে রয়েছেন, চলচ্চিত্র অভিনেতা ও তৃণমূল কংগ্রেস সাংসদ দেব এবং ভারতীয় ক্রিকেটার মহম্মদ শামি, কবি জয় গোস্বামী, প্রাক্তন ক্রিকেটার লক্ষ্মীরতন শুক্লা, নোবেলজয়ী অধ্যাপক অমর্ত্য সেন-সহ বহু বিশিষ্টজনদের শুনানিতে ডেকে পাঠানো হয়েছিল।

আর এ নিয়ে বার বার মুখ্যমন্ত্রী মমতা বন্দ্যোপাধ্যায় ও তৃমমূলের সর্বভারতীয় সাধারণ সম্পাদক অভিষেক বন্দ্যোপাধ্যায়কে এ নিয়ে সরব হতে দেখা গিয়েছে। এ নিয়ে মুখ্য নির্বাচন কমিশনার জ্ঞানেশ কুমারকে মোট পাঁচটি চিঠি পাঠিয়েছেন মমতা। সাধারণ মানুষকে হেনস্থা করা হচ্ছে বলে অভিযোগ জানিয়েছেন মমতা। সঙ্গে একগুচ্ছ সমস্যার কথা জানিয়েছেন। সঙ্গে বলেছেন, কমিশনের আধিকারিকদের ভূমিকা নিয়েও প্রশ্ন তোলেন মুখ্যমন্ত্রী। নামের বানান সামান্য বদল হলে কিংবা বাবা-মায়ের সঙ্গে সন্তানের বয়সের পার্থক্য ১৮-১৯ হলেই হিয়ারিংয়ে ডেকে কেন হয়রানি করা হচ্ছে, সেই প্রশ্নও তোলেন মমতা।